Mynen denst to allen tyden. Ersamen Mychel Hardenberck, gude frunt. Jck en wet juw sunderlynges nycht to scryuen dan juwe gesuntheyt vnd wolvort hore ick altyt gerne. Vorder Mychel, gude frunt, juwen breff by des bysschoppes knechten [hebbe ick] entfangen vnd wol vorstan, dar gy my jnnen beroren van dem gelde vor dat solt gekomen is, dat jck by jw stande leyt. Is jw wytlyck wes gy entfangen hebben, gy en hebben my nycht geschreuen woy gy gegeuen hebben. Moge gy wetten, ick hebbe van Mychel lensman entfangen vor den j tonen solt, den gy em to leuerden; den moghen gy affkorten, vnd ick rekende myt Hans Krank, als hen to jar hyr was, al vnsse dynck clar, dat ick juw schuldyck bleff x [mark] vnd j or off ij, dat Hans wol wet; dat moge gij affkorten vnd geuen dat anders mester Pauel van mynen wegen wes gy entfangen hebben, des ick jw wol to betruwe, wers (wers) ock mer. Vorder Mychel, gude frunt, gy schryuen my van welker russcher ware; ick werde jw wes senden, offte ick werde suluen komen vmme vorsen en wyllen, offte ick werde mynen jungen dar senden offte dem nycht en scheghe. Besturt, dat mester Pauel dyt gelt krygen, ick hebbet an en vorschreuen. Hyrmede syt Godde beuelen. Geschreuen to Wyborch op sunte Anto[n]yus doch jnt jar xv(c)xvj. Hans Detmerson. Adress: Dem ersamen gesellen Mychel Hardenbeck (!) to Abo sal dusse breff.